Tá ið barnið er nakrar mánaðir gamalt, byrjar tað vanliga at fáa tenn. Summi eru serliga ring og fáa nógva pínu. Rovan á tannhaldinum roðnar og hovnar, har tonnin kemur fram. Eftir 1-2 døgum sæst eitt lítið petti av tonnini, og síðan kemur hon skjótt undan. Barnið er nervað einar tveir dagar fyri og einar tveir dagar eftir, at tonnin kemur undan. Tann reyða, hovna rovan órógvar barnið. Barnið gníggjar tannhaldið við fingrunum og bítur í síni leiku. Hesa tíðina slevar barnið meira enn vanligt. Mestsum øll børn gerast ørg, sleva og bíta, tá ið tey fáa tenn. Einstøk børn verða órógvað av leysum lívi, hava ilt við at sova ella fáa ringan matarlyst. Hitin kann fara upp á 38,5 hitastig–men ikki upp um 38,5. Hitaøkingin varar bara 1-2 dagar. Sostatt er samband milum tað at fáa tenn og eina lítla hitaøking. Er hitin oman fyri 38,5 hitastig, ella barnið hevur hægri fepur í meira enn 2 dagar, er talan ikki um, at barnið fær tenn–tá hevur barnið fingið eina ígerð. Góð ráð Eingin framúr virkin háttur er at taka pínuna, tá ið barn títt fær tenn, men niðanfyri eru góð ráð fyri, hvussu tú kanst doyva pínuna og sissa barnið, tá ið tað tenninar koma undan. Bítiringur/tannringur–sum barnið kann bíta í og gnaga. Ringarnir kunnu eisini kølast, so teir doyva pínuna Ein táta kann sissa barnið og lætta um hesa tíðina. Tátan kann eisini kølast í kuldaskápinum Mýk og gníggja tannhaldið varisliga við einum fingri